Doložka prednosti
medzinárodnej zmluvy pred zákonmi
(čl. 7 ods. 5 ústavy)

1.	Gestor zmluvy: Ministerstvo dopravy, výstavby a regionálneho rozvoja Slovenskej republiky 

2.	Názov zmluvy: Návrh na pristúpenie Slovenskej republiky k Protokolu z roku 2003 
k Medzinárodnému dohovoru o zriadení medzinárodného fondu 
na kompenzáciu škôd vzniknutých v dôsledku znečistenia ropnými látkami v znení z roku 1992 (FUND PROT 2003) a k návrhu 
na vykonanie vyhlásenia Slovenskej republiky k FUND PROT 2003 

3.	Účel a predmet zmluvy a jeho úprava v právnom poriadku Slovenskej republiky:
Cieľom predkladaného návrhu FUND protokolu 2003 je vytvoriť právne podmienky 
na zabezpečenie efektívnej formy odškodnenia tých, ktorí utrpeli ujmu spôsobenú únikom a následným znečistením ropnými látkami. FUND protokol 2003 dopĺňa Medzinárodný dohovor o zriadení medzinárodného fondu na kompenzáciu škôd vzniknutých v dôsledku znečistenia ropnými látkami z roku 1992 (ďalej len „FUND dohovor) s cieľom zabezpečiť, aby obetiam znečistenia ropnými látkami boli úplne kompenzované ich škody, a aby majiteľom lodí bola súčasne poskytnutá úľava, pokiaľ ide o dodatočné finančné bremená, ktoré im uložil FUND dohovor. Dôležitý je vzhľadom na záujmy EÚ a jeho členských štátov, pretože zabezpečuje efektívnejšiu ochranu poškodených na základe medzinárodných pravidiel zodpovednosti za znečisťovanie morí v súlade s „Dohovorom Organizácie Spojených národov o morskom práve“ z 10. decembra 1982. 

4.	Priama úprava práv alebo povinností fyzických osôb alebo právnických osôb:
FUND protokol 2003 upravuje práva a povinnosti fyzických osôb aj právnických osôb v článkoch 2, 4, 5, 9, 10, 15 a 29.  

5.	Úprava predmetu medzinárodnej zmluvy v práve EÚ:
V primárnom práve EÚ je daná problematika upravená v 3. časti, Hlave VI (Doprava) Zmluvy o fungovaní Európskej únie. V sekundárnom práve EÚ je daná problematika upravená v smernici EP a Rady 2009/21/ES zo dňa 23.04.2009 o plnení povinností vlajkového štátu. FUND protokol 2003 je v úplnej zhode s právom EÚ. 

6.	Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):
FUND protokol 2003 je mnohostrannou medzinárodnou zmluvou prezidentskej povahy v zmysle článku 7 ods. 4 Ústavy SR, ktorá priamo zakladá práva alebo povinnosti fyzických osôb alebo právnických osôb, a preto sa vyžaduje pred ratifikáciou súhlas Národnej rady Slovenskej republiky.  

7.	Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):
FUND protokol 2003 je mnohostrannou medzinárodnou zmluvou prezidentskej povahy v zmysle článku 7 ods. 5 Ústavy SR, ktorá priamo zakladá práva alebo povinnosti fyzických osôb alebo právnických osôb a má prednosť pred zákonmi Slovenskej republiky. 

8.	Dopady prijatia medzinárodnej zmluvy, ktorá má prednosť pred zákonmi, na slovenský právny poriadok: 
Na vykonávanie FUND protokolu 2003 nie je potrebné meniť ani prijať žiadne vnútroštátne právne predpisy alebo ich jednotlivé ustanovenia, ktorých sa medzinárodná zmluva týka.